《与英卓今坐邝无傲轩西待雨》
明代·释今沼

仲春足和惠，众物相待发。故人耽积疴，友我憩林樾。

边村凭善邻，轩牖向虚阔。颇类郊西郭，旧畴见新伐。

薄阴始闻雷，殷渰试轻勃。良怀物与并，悦泽生容发。

洒空已舒润，楹檐坠未卒。陂花望欲浑，海树看弥没。

邝子务及时，为栏资所歇。荣橘已飘香，栽桐更逢杌。

嗟予抱纤尚，远道载饥渴。湍泊与斯人，缄情谢时达。

作者简介：今沼(一六二一--一六六五)，字铁机。番禺人。天然禅师族侄。原姓曾，名炜，字自昭。诸生。明桂王永历十二年（一六五八）迎天然老人返雷峰。十四年开戒，与石鉴禅师同日受具，命司记室，寻升按云堂。随杖居东官芥庵，益自淬励。一夕坐亡，卒年四十五。有全集行世。清同治《番禺县志》卷四九有传。